Vermeende transitorower buite Qwaqwa doodgeskiet | Netwerk24
Deur André Damons 22 November 2018 16:01
'n Vermeende transitorower is in 'n skietery met die polisie dood en vyf ander is in hegtenis geneem voordat hulle glo daarin kon slaag om 'n geldwa buite Qwaqwa in die Oos-Vrystaat te beroof.
Die ses mans het na bewering 'n transitorooftog in die Qwaqwa-omgewing beplan toe beamptes van die Valke in KwaZulu-Natal, Vrystaatse polisielede, misdaadintelligensie en die taakmag hulle Donderdag tussen 10:00 en 11:00 op die R57-pad buite Qwaqwa gestuit het.
'n Polisiebeampte sit by van die mans ná die skietery waarin een van hul makkers dood is. Die mans wou glo 'n geldwa beroof. Foto: Facebook
Polisiebeamptes op die toneel waar voornemende transitorowers ná 'n skietery aangekeer is. Foto: Facebook
Brig. Hangwani Mulaudzi, nasionale woordvoerder van die Valke, sê die mans wou na bewering 'n transitorooftog uitvoer. In die konfrontasie het 'n skietery tussen die mans en die polisie uitgebreek, waarin die een man noodlottig gewond is.
Sy makkers is in hegtenis geneem en die polisie het beslag gelê op aanvalsgewere en pistole sowel as die twee voertuie waarin hulle gery het.
Mulaudzi het gesê die ondersoekers stel nog profiele van die verdagtes saam.
* Die berig is aangepas nadat die aanvanklik gepubliseer is.
Die polisie het beslag gelê op die vuurwapens wat die vermeende rowers gebruik het om op die polisie te skiet.Foto: Facebook
Gemaskerde polisiebeamptes staan wag by twee van die vermeende rowers nadat hulle ná 'n skietery aangekeer is. Foto: Facebook